作者：朱雍
词牌/韵律：玉女摇仙佩

paragraphs: 灰飞嶰谷，佩解江干，庾岭寒轻梅瘦。
水面吞蟾，山光暗斗。
物色盈枝依旧。
凭暖危阑久。
有清香旖旎，却沾襟袖。
赋情□、窥人艳冷，更是殷勤，忍重回首。
谁知道，春归院落，缤纷雪飞鸳甃。
须谢化机爱惜，碎璧铺酥，肯把飞英僝僽。
念念瑶珂，乘飙烟浦，送别犹携纤手。
馥郁盈芳酒。
临妆罢、一点眉峰伤皱。
又只恐、□收梦断，管凄风怨，晓催银漏。
残金兽。
参横月堕归时候。